
B7‑0692/2011
Euroopan parlamentin päätöslauselma tulevasta pöytäkirjasta Euroopan unionin ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta (2011/2949(RSP))

Euroopan parlamentti, joka
–
ottaa huomioon Euroopan unionin ja Marokon kuningaskunnan kalastuskumppanuussopimuksen (22. toukokuuta 2006 annettu neuvoston asetus (EY) N:o 764/2006
),

–
ottaa huomioon Euroopan unionin ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan (0000/2011),

–
ottaa huomioon, että neuvosto on pyytänyt hyväksyntää Euroopan unionin toiminnasta tehdyn sopimuksen 43 artiklan 2 kohdan ja 218 artiklan 6 kohdan toisen alakohdan a alakohdan mukaisesti (C7-0000/2011),

–
ottaa huomioon kehitysyhteistyövaliokunnan ja budjettivaliokunnan lausunnot (A7‑0000/2011 ja A7-0000/2011),

–
ottaa huomioon perustelut, jotka ovat osa kalatalousvaliokunnan suositusta (A7‑0394/2011), jossa kuvataan nykyisen yksivuotisen pöytäkirjan puutteita,
–
ottaa huomioon työjärjestyksen 115 artiklan 5 kohdan ja 110 artiklan 2 kohdan,
A.
ottaa huomioon, että komission teettämän ulkoisen jälkiarviointikertomuksen mukaan nykyisen pöytäkirjan kustannus-hyötysuhde on selkeästi epätyydyttävä, mikä johtuu neuvoteltujen kalastusmahdollisuuksien alhaisesta käyttöasteesta ja käsittelemättä jääneistä ympäristö- ja sosiaalikysymyksistä;

B.
katsoo, että uudessa pöytäkirjassa, josta komission on määrä neuvotella yhden vuoden ajaksi alkaen 28. helmikuuta 2012, olisi otettava huomioon seuraavassa esitetyt näkökohdat;

1.
kehottaa komissiota lykkäämään neuvotteluja uudesta pöytäkirjasta, jotta voidaan sulkea pois mahdollinen tilanne, jossa pöytäkirjaa on sovellettava tilapäisesti, koska parlamentti ei ole vielä antanut hyväksyntäänsä;

2.
kehottaa komissiota varmistamaan, että tuleva pöytäkirja ovat taloudellisesti, ympäristöllisesti ja sosiaalisesti kestäviä ja hyödyttää molempia osapuolia;

3.
kehottaa komissiota varmistamaan, että kaikissa tulevissa pöytäkirjoissa noudatetaan periaatetta, jonka mukaan EU:n aluksille annetaan lupa päästä pyytämään ainoastaan ylijäämäkantoja;

4.
kehottaa komissiota varmistamaan, että tulevassa pöytäkirjassa kalastusmahdollisuudet mukautetaan tieteelliseen näyttöön, kalakantojen arvioihin sekä kalastusalan tarpeisiin; vaatii myös, että teknisten toimenpiteiden ja kalastusmahdollisuuksien on oltava tieteellisen näytön mukaisia;

5.
kehottaa komissiota varmistamaan, että alan tukea käytetään tehokkaammin ja että seurantaa tehostetaan;

6.
kehottaa komissiota toteuttamaan tarvittavat toimenpiteet, jotta voidaan saada tarpeelliset tiedot pöytäkirjan täytäntöönpanosta ja siten tehdä lainsäädäntömenettelystä mahdollisimman avoin;

7.
kehottaa komissiota varmistamaan, että tuleva pöytäkirja hyödyttää paikallisia väestöryhmiä, joita asia koskee;

8.
kehottaa komissiota lisäksi kunnioittamaan toimielintenvälistä kehystä ja parlamentin roolia Lissabonin sopimuksen määräysten mukaisesti;

9.
kehottaa puhemiestä välittämään tämän päätöslauselman komissiolle.

